MAN WAT KAPING RAPPORTEER- HOOR BY POLISIE HY LIEG
Onderwerp: MAN WAT KAPING RAPPORTEER- HOOR BY POLISIE HY LIEG Fri Apr 30, 2010 11:51 am
Jong man wat kaping aanmeld, hoor hy lieg
Hulle het hom op die grond laat lê met 'n vuurwapen in sy nek nadat hy wat soos ure gevoel het met hulle moes rondry.
Nadat mnr. Werner Bates (23) dié kaping by die polisie gaan aanmeld het, is hy vir 'n leuenaar uitgekryt.
Bates, wat die laaste paar maande in Durbanville in die Wes-Kaap werk, maar voorheen van Brakpan aan die Oos-Rand was, het gesê sy nagmerrie het begin toe hy Saterdagnag saam met 'n paar vriende gekuier het.
"Ek het laas Vrydagoggend van die Kaap af gevlieg om by my ma, Amanda, en suster, Mandy, wie se baba pas gebore is, te kuier. Saterdagnag tussen 02:00 en 03:00 het ek op die hoek van Trichardtweg en Leeuwpoortstraat in Boksburg-Suid gestop toe 'n swart kaper 'n bottel op die voorruit stukkend geslaan en my met 'n vuurwapen gedreig het," het 'n steeds geskokte Bates gesê.
Een van die kapers het voor langs hom ingeklim en die ander een het agter gesit.
"Die een agter het heeltyd die vuurwapen in my nek gedruk en my 'n paar keer in die gesig geslaan daarmee. Hulle wou hê ek moet na my huis toe ry, maar ek het besef my ma en suster met die baba was alleen daar," het hy gesê.
Hy het in die rigting van Springs gery.
"Hulle het heeltyd met mekaar gepraat. Die een agter was baie aggressief. In 'n stadium het hulle gesê ek neuk hulle rond en het my laat omdraai. Later, naby Brakpan, het hulle my op 'n grondpad laat afdraai en gesê ek moet uitklim.
"Ek moes op die grond lê en terwyl die een op my gesit het, het die ander een die kar deurgesoek. Dis my ma se kar en sy het briewe en dokumente in die kar gehad. Hulle het my beursie en selfoon gevat.
"Dis 'n stil pad en toe hulle 'n kar hoor aankom, het albei in die gras en bosse ingehardloop. Ek het probeer keer, maar dit het verby gery. Ek het nog my sleutel in die hand gehad en het ingespring met die deure en kattebak wat nog oopstaan en huis toe gejaag."
Hulle is daarna na die Brakpan-polisiestasie, waar een van die polisiemanne aanvanklik nie wou help nie omdat Bates nog
so geskok en getraumatiseerd was.
"Ao. Elaine Irmscher het my gekalmeer en die verklaring afgeneem. Die saak is toe aan die polisie van Boksburg oorgedra wat ook later vingerafdrukke (van die kar af) kom neem het.
Maandag, toe ons by die Brakpan-polisiestasie was, het kol. Biggs Govender (stasiebevelvoerder) my ondervra en reguit vir my gesê ek lieg oor die kaping.
"Daar is 'n paar teenstrydighede in sy verklaring en ons ondersoek dit. In dié stadium word geen klag egter nog teen hom ondersoek nie," het Govender gesê.